text: Mølletårn spærrede trafikken i 10 timer
  22 januar 2014 kl. 22.40
  Efter 10 timer er det lykkedes at fjerne et mølletårn, der onsdag gav problemer for trafikken i Sønderjylland
  I næsten 10 timer gav en havareret transport med et kæmpemæssigt mølletårn problemer for trafikken i det sønderjyske.
  Onsdagen igennem var Tinglevvej og frakørsel 72 fra den sønderjyske motorvej i sydgående retning spærret af den havarerede transport.
  Problemet opstod ved 10-tiden onsdag formiddag, da lastvognen brød sammen i forbindelse med et sving.
  Men kort før klokken 20 var mølletransporten fjernet, og det er igen muligt at bruge både landevejen og afkørslen, skriver Syd- og Sønderjyllands Politi på Twitter.
  
  Fra Twitter:
  Mølletransporten ved afkørsel 72 / Tinglevvej er fjernet og det er igen muligt at benytte afkørslen og landevejen. God tur. #politidk
  
  Mølletransport spærrer fortsat på Tinglevvej ved frakørsel 72 på Sdr. Jyske MTV. Større kranvogn rekvireret til assistance. #politidk
  
  Mølletransport spærrer for frakørsel 72 i sydlig retning ved Sdr. Jyske MTV samt Tinglevvej i begge retninger. Ukendt tidshorisont #politidk
  
  